L’HOMOSEXUALITAT NO ÉS UNA MALALTIA, L’HOMOFÒBIA SÍ

Sr. Director,

Des de petits ens han inculcat valors com el respecte i la tolerància. Ara tinc tretze anys i em pregunto què és el que ha fallat. Com pot ser que la societat estigui tan dividida i hi hagi tan poc respecte per tothom? De vegades, sento comentaris de menyspreu i odi pel carrer, dirigits a algú a qui ni tan sols coneixen. Però encara trobo molt pitjor el fet que gent de la meva edat insulti un company o una companya, al que sovint coneix des de fa molt temps, simplement per la seva condició sexual.

No s’adonen del mal que fan? No s’adonen que són els mateixos companys de quan eren petits? Doncs sí, són ells, els mateixos amb els qui hem jugat i hem rigut, amb els qui hem discutit i ens hem perdonat. Em fa mal veure com la meva amiga em numera a totes les persones que ha perdut quan aquests han sabut que és lesbiana, però també em satisfà saber que molta gent l’accepta com és. Perquè és veritat, la meva amiga és lesbiana.

Ser homosexual continua sent considerat delicte a setanta-dos països del món, i en vuit d’aquests es castiga amb pena de mort. El nostre país és un dels que més tolera l’homosexualitat, però hi ha persones que continuen considerant-la una malaltia o fins i tot un caprici. I no és així. De fet, el problema el tenen aquells que així ho pensen.

Una part del progrés social és entendre que una persona no queda definida únicament per la seva sexualitat. Jo crec que no necessitem etiquetes, no hi ha heterosexuals, no hi ha gais, no hi ha bisexuals. Només hi ha persones que s’enamoren de persones.

*Paula Fernández Morcillo*

*2n ESO*

*Institut La Mitjana*

*3a finalista 1a categoria concurs Josep Pernau*